

VLADA REPUBLIKE HRVATSKE

Zagreb, 11. veljače 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog odluke o osnivanju Vijeća za djecu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 24. stavaka 1. i 3. Zakona o Vladi Republike Hrvatske ("Narodne novine", br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ donijela

**O D L U K U**

**o osnivanju Vijeća za djecu**

**I.**

Osniva se Vijeće za djecu (u daljnjem tekstu: Vijeće).

Vijeće djeluje pri Ministarstvu rada, mirovinskoga sustava, obitelji i socijalne politike.

**II.**

Vijeće čine:

- predstavnik Ministarstva rada, mirovinskoga sustava, obitelji i socijalne politike, predsjednik Vijeća

- predstavnik Ministarstva rada, mirovinskoga sustava, obitelji i socijalne politike, zamjenik predsjednika Vijeća

- predstavnici tijela državne uprave i ureda Vlade Republike Hrvatske, predstavnici znanstvenih i stručnih ustanova, predstavnici ustanova socijalne skrbi za djecu, predstavnici udruga na području zaštite i promicanja prava djece i predstavnik djece, članovi Vijeća:

1. predstavnik Ministarstva rada, mirovinskoga sustava, obitelji i socijalne politike

2. predstavnik Ministarstva znanosti i obrazovanja

3. predstavnik Ministarstva zdravstva

4. predstavnik Ministarstva kulture i medija

5. predstavnik Ministarstva unutarnjih poslova

6. predstavnik Ministarstva vanjskih i europskih poslova

7. predstavnik Ministarstva pravosuđa i uprave

8. predstavnik Ministarstva financija

9. predstavnik Središnjeg državnog ureda za demografiju i mlade

10. predstavnik Ureda za ljudska prava i prava nacionalnih manjina

11. predstavnik Vrhovnog suda Republike Hrvatske

12. predstavnik Državnog odvjetništva Republike Hrvatske

13. predstavnik Pravnog fakulteta Sveučilišta u Zagrebu - Studijskog centra socijalnog rada

14. predstavnik Edukacijsko-rehabilitacijskog fakulteta Sveučilišta u Zagrebu

15. predstavnik Filozofskog fakulteta Sveučilišta u Zagrebu, Odsjeka za psihologiju

16. dva predstavnika ustanova socijalne skrbi na području zaštite i promicanja prava djece

17. tri predstavnika udruga na području zaštite i promicanja prava djece

18. jedan predstavnik djece.

Svaki član Vijeća ima svoga zamjenika.

Predsjednika, zamjenika predsjednika, članove i zamjenike članova Vijeća imenuje Vlada Republike Hrvatske.

**III.**

Članovi Vijeća i njihovi zamjenici imenuju se na prijedlog čelnika tijela i institucija iz točke II. stavka 1. ove Odluke.

Zadužuju se tijela državne uprave, ured Vlade Republike Hrvatske te institucije iz točke II. ove Odluke da, u roku od osam dana od dana donošenja ove Odluke, Ministarstvu rada, mirovinskoga sustava, obitelji i socijalne politike dostave prijedloge za članove i zamjenike članova, a u svrhu upućivanja u proceduru imenovanja.

Članovi Vijeća i njihovi zamjenici, predstavnici udruga na području zaštite i promicanja prava djece, imenuju se na prijedlog Ministarstva rada, mirovinskoga sustava, obitelji i socijalne politike, a predstavnici djece na temelju prijedloga udruga na području zaštite i promicanja prava djece.

**IV.**

Stručne, administrativne i tehničke poslove za Vijeće obavlja nadležna ustrojstvena jedinica Ministarstva rada, mirovinskoga sustava, obitelji i socijalne politike.

**V.**

Zadaće Vijeća su:

- praćenje ostvarivanja ciljeva nacionalnog dokumenta koji se odnosi na prava i zaštitu djece te koordinacija i usklađivanje rada državnih i ostalih tijela pri ostvarivanju planiranih mjera i aktivnosti

- praćenje primjene Konvencije o pravima djeteta i drugih međunarodnih dokumenata koji se odnose na područje zaštite i promicanja prava djece

- praćenje primjene postojećih propisa koji se odnose na djecu i predlaganje Vladi Republike Hrvatske mjera za unaprjeđenje rada u tijelima koja u svojoj nadležnosti imaju poslove u vezi sa zaštitom djece i ostvarivanjem njihovih prava, kao i za unaprjeđenje zakonske regulative u području zaštite djece i ostvarivanju njihovih prava

- predlaganje Vladi Republike Hrvatske i drugim ovlaštenim tijelima financiranje pojedinih programa značajnih za djecu, iz državnog proračuna i drugih izvora

- praćenje provođenja nacionalnih programa za djecu u drugim državama članicama Europske unije

- praćenje rada Nacionalnog etičkog povjerenstva za istraživanja s djecom, kao savjetodavnog tijela Vijeća, s ciljem promicanja i praćenja provođenja te tumačenja odrednica Etičkog kodeksa za istraživanja s djecom na području Republike Hrvatske u spornim slučajevima.

**VI.**

Vijeće može djelovati u užem sastavu koji čine imenovani predstavnici tijela državne uprave i ureda Vlade Republike Hrvatske te u širem sastavu koji čine svi članovi Vijeća.

U okviru Vijeća mogu se osnivati povremena radna tijela radi izvršavanja određenih poslova i zadataka iz djelokruga Vijeća, čiji članovi mogu biti i stručnjaci koji nisu članovi Vijeća.

**VII.**

Vijeće donosi Poslovnik o svom radu.

**VIII.**

Tijela državne uprave i ured Vlade Republike Hrvatske, koji obavljaju poslove u vezi sa zaštitom djece i ostvarivanjem njihovih prava dužna su Vijeću dostavljati izvješće o relevantnim pitanjima iz svojih djelokruga, najmanje jednom godišnje.

**IX.**

Vijeće donosi na kraju tekuće godine plan rada za iduću godinu, kojim se utvrđuju i nositelji pojedinih zadataka.

Vijeće podnosi izvješće o svom radu Ministarstvu rada, mirovinskoga sustava, obitelji i socijalne politike.

**X.**

Sredstva za rad Vijeća osiguravaju se iz državnoga proračuna Republike Hrvatske na poziciji Ministarstva rada, mirovinskoga sustava, obitelji i socijalne politike.

**XI.**

Članovi i zamjenici članova Vijeća ne primaju naknadu za rad u Vijeću.

Članovima i zamjenicima članova Vijeća koji nisu zaposlenici tijela državne uprave i ureda Vlade Republike Hrvatske, javnih ustanova, pravosudnih tijela i drugih pravnih osoba koje se prvenstveno financiraju iz sredstava državnog proračuna, osigurava se naknada troškova nastalih sudjelovanjem u aktivnostima Vijeća, odnosno radnih tijela Vijeća.

**XII.**

Zadužuje se Ministarstvo rada, mirovinskoga sustava, obitelji i socijalne politike da o ovoj Odluci izvijesti tijela i institucije iz točke II. ove Odluke.

**XIII.**

Stupanjem na snagu ove Odluke prestaje važiti Odluka o osnivanju Vijeća za djecu ("Narodne novine", broj 105/17.).

**XIV.**

Ova Odluka stupa na snagu danom donošenja, a objavit će se u "Narodnim novinama".

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Vijeće za djecu je savjetodavno tijelo Vlade Republike Hrvatske, koje djeluje od 1998. i osniva ga Vlade Republike Hrvatske odlukom.

Sukladno Zakonu o ustrojstvu i djelokrugu tijela državne uprave ("Narodne novine", broj 85/20.), ova odluka donosi se zbog novog ustrojstva i djelokruga rada tijela državne uprave.

Vijeće za djecu čine predstavnici tijela državne uprave i ureda Vlade Republike Hrvatske, predstavnici znanstvenih i stručnih ustanova te drugih tijela i institucija, predstavnici udruga za područje zaštite i promicanje prava djece te predstavnici djece.

Nakon donošenja ove odluke, predložit će se Vladi Republike Hrvatske donošenje rješenja o imenovanju novih članova i zamjenika članova Vijeća za djecu.

Zadnju Odluku o osnivanju Vijeća za djecu, Vlada Republike Hrvatske donijela je 26. listopada 2017. ("Narodne novine", broj 105/17.). Zadnje Rješenje o imenovanju članova i zamjenika članova Vijeća za djecu, Vlada Republike Hrvatske donijela je 4. listopada 2018. ("Narodne novine", broj 91/18.).

Ministarstvo nadležno za poslove obitelji obavlja administrativne poslove za Vijeće za djecu te je u skladu s navedenim Ministarstvo rada, mirovinskoga sustava, obitelji i socijalne politike, izradilo predmetni Prijedlog odluke.

Zadaće Vijeća za djecu su praćenje ostvarivanja ciljeva nacionalnog dokumenta koji se odnosi na prava i zaštitu djece, koordinacija i usklađivanje rada državnih i ostalih tijela pri ostvarivanju planiranih mjera i aktivnosti; praćenje primjene Konvencije o pravima djeteta i drugih međunarodnih dokumenata koji se odnose na područje zaštite i promicanja prava djece; praćenje primjene postojećih propisa koji se odnose na djecu i predlaganje Vladi Republike Hrvatske mjera za unaprjeđenje rada u tijelima koja u svojoj nadležnosti imaju poslove u vezi sa zaštitom djece i ostvarivanjem njihovih prava, kao i za unaprjeđenje zakonske regulative u području zaštite djece i ostvarivanju njihovih prava; predlaganje Vladi Republike Hrvatske i drugim ovlaštenim tijelima financiranje pojedinih programa značajnih za djecu, iz državnog proračuna i drugih izvora; praćenje provođenja nacionalnih programa za djecu u drugim državama članicama Europske unije; praćenje rada Nacionalnog etičkog povjerenstva za istraživanja s djecom, kao savjetodavnog tijela Vijeća, s ciljem promicanja i praćenja provođenja te tumačenja odrednica Etičkog kodeksa za istraživanja s djecom na području Republike Hrvatske u spornim slučajevima.

Stupanjem na snagu ove odluke prestaje važiti Odluka o osnivanju Vijeća za djecu ("Narodne novine", broj 105/17.).